Dankie aan ‘engele’ | Netwerk24
Dankie aan ‘engele’
Deur Maggie Hofmeyr: 10 Oktober 2018 06:02
Twee van my vriendinne het boeke oor engele geskryf. Ek was maar skepties.
Nou glo ek vas dat daar wel engele in Bethlehem bestaan.
Ons woon in Hermanus. My man, Francois Hofmeyr, het onlangs as tandarts afgetree. Ons het besluit om deur die land te toer en op ons skof na die Suidkus tref die ongeluk my. Ek val op Clarens se gholfbaan en breek my regterbeen se femur, en beland só in die Mediclinic Bethlehem.
My breuk is deur ’n operasie herstel. My hartlike dank aan die dokters, terapeute en personeel wat my so goed versorg het. Ek het nie genoeg woorde om my dankbaarheid en waardering uit te spreek nie. Ek ly aan engtevrees en wou net lug, lig en oop gordyne hê.
Daarom vra ek nederig om verskoning.
’n Liewe vrou het vir ons haar ma se huis in Bergprag aangebied om te herstel terwyl haar ma met vakansie was.
Laaste, maar nie die minste nie: Die engele van Tarentaallaan in Bergprag wat ons met soveel liefde versorg en in al ons behoeftes voorsien het.
Hul voorwaarde was dat hul name nie genoem mag word nie. Julle weet wie julle is. Julle word hartlik genooi om by ons in Hermanus te kom kuier; dan kan ons julle soos engele ontvang.
My opregte dank en goeie wense aan u almal.